**Beszámoló a Magyar Curling Szövetség elnökségének 2016. évi tevékenységéről**

Az MCSz elnöksége 2016-ben valamennyi pozíciót tekintve teljes létszámban működött, a személyi összetételben nem volt változás. A Fóti Balázs lemondása és újraválasztása között eltelt néhány hónap a nyári időszakra esett, érdemben nem befolyásolta az elnökség működését.

Összesen **8 elnökségi ülést** tartottunk, ezek során **74 elnökségi határozat** született. Az előző évhez képest ez jelentős csökkenés (12 ülés és 112 határozat volt 2015-ben), ez azonban az ügymenet egyszerűsödésével és a szövetség működésének több síkon való szervezésével magyarázható, amellett, hogy 2015 első félévében sok pótlólagos döntés született.

2016-ban rutinszerűen működtünk, folytatódott a stratégiai, fejlesztési kérdések megtárgyalása. Az elnökség a Basecamp bevezetésével és fejlesztésével, valamint több informális megbeszélés beiktatásával rövidítette és egyszerűsítette az elnökségi üléseket.

A 8 elnökségi ülés mind határozatképes volt, általában 4 fő elnökségi tag jelen van, a főtitkár, a Felügyelő Bizottság elnöke, a Versenybizottság elnöke és több aktív tag (pl. Palancsa Zoltán, Kerekes Olivér, Nagy Gyöngyi) rendszeres résztvevő. Az írásos előterjesztések nagy része időben elkészül és eljut a döntéshozókhoz. Az elnökség tagjai általában aktívan kiveszik a részüket a közgyűlési és egyéb anyagok elkészítésében.

Fóti Balázs javaslatára, Bukta Zsuzsanna közbenjárására az elnökségi ülések már nem vendéglátóipari egységekben, hanem irodai körülmények között zajlanak.